**Výzva na podávanie návrhu loga**

**Zadávateľ:**

Mestská časť Bratislava-Petržalka, Kutlíkova 17, 852 12 Bratislava

**Predmet výzvy:**

Grafický návrh loga mestskej časti Bratislava-Petržalka a tvorba dizajn manuálu

**Popis organizácie:**

Petržalka je mestská časť Bratislavy s najväčším počtom obyvateľov a jedna z najhustejšie obývaných oblastí na Slovensku i v strednej Európe. Pôvodne to bola vidiecka obec pri Bratislave s názvom Engerau. Nachádza sa na pravom brehu rieky Dunaj a v súčasnosti má viac 100 000 obyvateľov. S ľavým brehom Dunaja ju spája 5 mostov – Starý most, Most SNP, Prístavný most, Most Lafranconi a najnovší Most Apollo.

**Strategické zadanie:**

Mestská časť Petržalka dnes s výnimkou erbu nemá vizuálnu identitu v modernom zmysle. Zadávateľ očakáva zaujímavý nápad, ktorý bude mestská časť charakterizovať a funkčne prezentovať ako v tradičných, tak aj moderných aplikáciách. Zadávateľ dáva dizajnérovi pri riešení zadania tzv. voľnú ruku.

**Účastníci súťaže:**

Súťaž je určená pre profesionálnych grafických dizajnérov/ky, ktorí vo svojej doterajšej **minimálne 5-ročnej praxi**preukázateľne zrealizovali **minimálne 3 grafické návrhy loga vrátane dizajn manuálu**. Účastníkom/čkou môže byť právnická aj fyzická osoba okrem zamestnancov mestskej časti, miestnych poslancov a členov hodnotiacej komisie, ktorí nesmú byť v žiadnom realizačnom vzťahu voči súťažiacim.

**Komisia:**

Mária Rišková, historička umenia a kultúry, riaditeľka Slovenského centra dizajnu

Stanislav Stankoci, grafický dizajnér, pedagóg, Vysoká škola výtvarných umení

Martin Bajaník, dizajnér, Pekne & Dobre

Barbora Šajgalíková, dizajnérka, vedúca oddelenia vizuálnej komunikácie, SND

Radovan Choleva, vedúci Oddelenia komunikácie s verejnosťou, mestská časť Bratislava-Petržalka

**Podmienky súťaže:**

Súťaž je anonymná, autor/ka nesmie podpísať, ani nijako označiť svoje návrhy grafického návrhu loga Petržalky a tvorbu dizajnu manuálu, podľa ktorého by ju/jeho bolo možné identifikovať. Každý autor/ka môže do súťaže prihlásiť maximálne tri rozdielne návrhy. Každý súťažný návrh grafického návrhu loga Petržalky a tvorbu dizajnu manuálu musí obsahovať dve samostatne zalepené a nepriehľadné obálky, ktoré budú vložené do jednej zalepenej obálky bez spiatočnej adresy, na ktorej bude nápis: „Logo Petržalky – NEOTVÁRAŤ!“ , ktorú je potrené doručiť do podateľne mestskej časti Petržalka. Jednotlivé obálky musia obsahovať nasledujúce položky:

1. Obálka označená názvom „Návrhy“, ktorá bude obsahovať grafické návrhy loga (maximálne tri). Každý z predložených návrhov musí obsahovať tieto komponenty:

a. Písomnú explikáciu grafického riešenia loga (maximálne 1500 znakov)

b. Grafický návrh farebnej a čiernobielej verzie dizajnu loga spoločne jednom liste formátu A4

c. Návrh hlavičkového papiera na formáte A4

d. Návrh vizitiek v rozmere 90 x 60 mm z obidvoch strán na jednom liste formátu A4

2. Obálka označená názvom „Autor“, v ktorej budú vložené:

a. Prihláška do súťaže (príloha č.1)

b. Čestné prehlásenie (príloha č.2), že pokiaľ jeho/jej návrh zvíťazí, má oprávnenie na uzatvorenie zmluvy o dielo na vypracovanie kompletného dizajn manuálu

c. Čestné prehlásenie (príloha č.2), že doposiaľ zrealizoval/a minimálne tri grafické návrhy loga vrátane dizajn manuálu a je schopný/á dizajn manuál (v rámcovom rozsahu stanovenom v prílohe č. 4) vytvoriť na profesionálnej úrovni v dohodnutom harmonograme.

Návrhy, ktoré porušia anonymitu, nebudú úplné, alebo nebudú obsahovať všetky povinné prílohy, budú vyradené zo súťaže. Súťaž je jednokolová a jej výsledkom budú tri víťazné návrhy, pričom nárok na finančnú odmenu a uzatvorenie zmluvy má prednostne autor/ka návrhu umiestnenom na prvom mieste a po odovzdaní dizajn manuálu v lehote a spôsobom určenom v zmluve. Autor/ka víťazného návrhu sa zmluvne zaviaže, že dizajn manuál a ostatné položky v požadovanom rozsahu (stanovenom v prílohe č. 4) odovzdá podľa dohodnutého harmonogramu. Ak sa víťaz/ka súťaže rozhodne neuzavrieť zmluvu na vytvorenie dizajn manuálu, zaniká mu/jej nárok na finančnú odmenu a oslovený bude autor/ka ďalšieho návrhu v poradí. Zadávateľ si vyhradzuje právo nevybrať žiaden víťazný návrh.

**Kritéria hodnotenia:**

1. Kreatívne spracovanie, unikátnosť a originalita loga Petržalky - 70 bodov

2. Funkčnosť a technické využitie pre všetky aplikácie - 30 bodov

**Finančná odmena víťazovi/ke súťaže:**

5 000 EUR

Poznámka: Táto suma je zároveň autorský honorár za dopracovanie dizajnmanuálu a potrebných aplikácií.

**Termíny:**

Kompletné návrhy je potrebné doručiť do 8.3.2019 do 12:00 do podateľne mestskej časti Bratislava-Petržalka na Kutlíkovej ulici 17, budova Technopolu.

Kontakt: Mgr. Radovan Choleva; email: [radovan.choleva@petrzalka.sk](mailto:radovan.choleva@petrzalka.sk)